钦定古今图书集成/明伦汇编/闺媛典/第314卷 > 皇清四十七 > 邢氏女
## 钦定古今图书集成/明伦汇编/闺媛典/第314卷 > 皇清四十七 > 邢氏女

按《江阴县志》：“邢氏女，江阴人。父楷与里中周子元濬同学相善，以女许元濬之仲子孚先。女幼聪慧，楷爱之，授以《孝经》《内则》诸书，即通晓大义。性幽闲，不苟訾笑，姻娅相过，送不逾寝，里中人具知女贤，将及笄，孚先病，犹攻春秋不辍，及死不去手。死之日，讣闻于邢，女抱痛，绝水浆三日，父母百计谕之，女曰：‘必欲儿食，幸许终守’。” 父母有难色。女竟不食，誓曰：“我失志，雷将击我。” 父母泣而允之。女复请曰：“儿必归周。” 于是择日往焉。出舆甫及户，先母授以齐衰，女因索斩衰而后成服，抚棺哭踊，观者皆泣下。先是，孚先病革，女不怿，检橐中妆，得红绢衣，曰：“吾终能著此，岂不大幸。” 时幼弟在侧，不知其所谓。至绝食时，弟始告其父母先殁。女年十八，终身缟素不移。